
Iszkémiás prekondícionálással kiváltott kardioprotekció krónikus veseelégtelenségben

Bevezetés: Az iszkémiás prekondícionálás (IPC) kardioprotektív hatása bizonyos kórállapotokban (hiperlipidémia, cukorbetegség) elvész. Ezért jelen kísérleteinkben a krónikus veseelégtelenség hatását vizsgáltuk az IPC által kiváltott infarktusméret csökkenésre.
Módszerek: Ehhez 5/6-od nefrektómiával krónikus veseelégtelenséget hoztunk létre hím Wistar patkányokban. A kontroll csoport áloperáción esett át. Hét hónappal később transztorakális echokardiográfiával ellenőriztük a szívfunkciót, ill. meghatároztuk a szérum urea és kreatinin szinteket a krónikus veseelégtelenség igazolására. A nefrektomizált ill. az áloperált állatok szívét izoláltuk és ex vivo perfundáltuk. A perfundált szíveket 30 perc regionális iszkémiának és 2 óra reperfúziónak tettük ki. A nefrektomizált ill. az áloperált állatok egy-egy csoportjában prekondícionálási protokollt (3x5 perc iszkémia/reperfúzió) hajtottunk végre.
Eredmények: A nefrektomizált csoportban szignifikánsan nőtt a szérum urea ill. kreatinin szintje az áloperáltakhoz képest (9,0±1,0 vs. 6,2±1,7 mmol/l, p<0,05 ill. 205,7±33,6 vs. 74,5±25,5 µmol/l, p<0,01). A nefrektomizált állatokban az ejekciós frakció csökkent (48,9±1,4 vs. 54,9±1,7%, p<0,05), az izovolumetriás relaxációs idő rövidült (22,0±0.0 vs. 25,0±0,9 ms, p<0,05) az áloperáltakhoz képest. Az IPC mindkét csoportban jelentősen csökkentette az infarktus méretét (6,6±1,3 vs. 24,8±5,2% ill. 11,9±3,1 vs. 35,4±9,5%, p<0,05).
Következtetés: A nefrektómia nem befolyásolta az infarktus méretet az áloperált csoporthoz képest. Megállapíthatjuk, hogy krónikus veseelégtelenségben a szívfunkció romlik, de az IPC infarktusméret csökkentő hatása megmarad.
Támogatók: Baross (DA_TECH_07-METABBET), TÁMOP-4.2.2-08/1/2008-0013, HuRo Transmed



